**Forslag til orienteringssak til faggruppenes generalforsamlinger – omorganisering til ny fylkesstruktur for lokale faggrupper**

**Bakgrunn**

Regionsreformen i Norge 2017 var en reform av fylkesstrukturen i Norge, hvor 19 fylker ble redusert til 11. NSFs øverste beslutningsorgan er landsmøtet, som avholdes hvert fjerde år. NSFs landsmøte 2019 vedtok at NSF skulle følge samme organisering som fylkesleddet nasjonalt.

Landsmøtets endelige vedtak:

*Landsmøtet vedtar Fylkesmodellen som modell for fremtidig organisering av fylkesleddet i NSF. Den nye organiseringen trer i kraft fra 1.4.2020.*

*Landsmøtet vedtar at det er en frikjøpt fylkesleder og en frikjøpt nestleder i hvert av de 11 fylkene, med unntak av Viken og Troms og Finnmark. Viken og Troms og Finnmark har på grunn av størrelsen en leder og to likestilte nestledere.*

**Vedtekter**

Faggruppene er gjennom sine vedtekter (vedlegg 1) forpliktet til å følge NSFs formål og prinsipper. Dette inkluderer også prinsipp om organisering av NSF.

*§ 3 Formål*

1. *Faggruppen er forpliktet til å følge NSFs formål og prinsipper og skal vektlegge de av NSFs prioriteringer som har generell og/eller spesiell gyldighet for faggruppens virkeområde.*

Videre har faggruppene forpliktet seg til å følge NSFs lokale struktur ved § 7 i faggruppenes vedtekter:

*§ 7 Lokale faggrupper*

1. *Faggruppen kan organiseres med eller uten lokale faggrupper. Ved etablering av lokale faggrupper skal disse avgrenses i henhold til NSFs lokale struktur (fylkesledd).*

Landsmøtets vedtak innebærer derfor at faggruppen må strukturere sine lokalgrupper etter fylkesmodellen som ble vedtatt i 2019. Faggruppene fikk i 2020 midlertidig dispensasjon fra vedtektene til å gjennomføre generalforsamlinger før de omorganiserer sine lokalgrupper etter ny fylkesstruktur.

**Konsekvenser for faggrupper generelt**

Det er i dag stor forskjell på de ulike faggruppene, både i medlemstall, fag- og interessefelt, politisk påvirkningsmulighet og ressurser. I dag har flere faggrupper lokale faggrupper som blir direkte berørt av endring i organisasjonsstrukturen.

Sentralt fagforum var høringsinstans i NSFs OU-prosess hvor organisasjonsstrukturen ble utredet og forslag lagt frem for landsmøtet 2019. Sentralt fagforum sendte inn et generelt høringssvar med innspill på samtlige modeller, deriblant modell med fylkesstruktur, som ble vedtatt av landsmøtet.

Faggruppene har flere muligheter med den nye organiseringen, og det er viktig å arbeide for å finne gode løsninger for å ivareta og styrke lokalt medlemsengasjement. Sentralt fagforum ser det derfor som et viktig endringsarbeid at den enkelte faggruppe tar for seg styrker og muligheter som ligger i den fremtidige organiseringen, og arbeider systematisk med dette innenfor sitt felt.

**Ivaretakelse av lokalt engasjement**

Sentralt fagforum ser det som svært viktig å ivareta og styrke lokalt engasjement i faggruppene. Lokale faggrupper oppfordres derfor til å danne nettverk på tvers i fylket som best mulig styrker lokalt faglig engasjement innen sitt fagfelt.

Nettverk kan være:

* Lokale nettverk tilknyttet sykehus.
* Lokale nettverk tilknyttet kommunestruktur.
* Lokale nettverk etter befolkningstetthet.

Det anbefales å danne et lokalgruppestyre med medlemmer tilknyttet ulike nettverk innad i fylket, på den måten kan lokalgruppestyret best ivareta lokal aktivitet.

For noen faggrupper kan en løsning lik NSF har valgt være nyttig. Det vil si at man i Viken og Troms og Finnmark velger to likestilte nestledere i tillegg til lokalgruppeleder. Dette for å i størst mulig grad ivareta lokal aktivitet innen de to største fylkene.

**Sentralstyret i NLAS anbefaler generalforsamlingen å fatte følgende vedtak:**

Generalforsamlingen orienteres om Fylkesmodellen som modell for fremtidig organisering av fylkesleddet i NSFs faggrupper. Den nye organiseringen trer tentativt i kraft fra 1.4.2022.

Generalforsamlingen vedtar at faggruppestyret i samarbeid med lokale faggruppestyrer inndeler faglig aktivitet fylkesvis og eventuelt i mindre nettverk for å opprettholde lokalt faggruppeengasjement.

Generalforsamlingen vedtar at det er en lokalgruppeleder og en nestleder i hvert av de 11 fylkene, med unntak av Viken og Troms og Finnmark. Viken og Troms og Finnmark har på grunn av størrelsen en leder og to likestilte nestledere.